Іс саны 2-178/2015

Ш Е Ш І М

Қазақстан Республикасы атынан

18 маусым 2015 жыл. Индербор селосы.

Атырау облысы Индер аудандық соты құрамында төрағалық етуші Индер аудандық сотының судьясы Ә.Құспанов, хатшылықта-сот мәжілісінің хатшысы Г.Егізбаева отырып, арыз беруші Р.Б.Мустафинаның қатысуымен ашық сот отырысында аудио-бейне дыбыс жазу құралын қолдану арқылы Мустафина Роза Баянгалиевнаның еңбек өтілінің үзілмегендігі туралы заңдық маңызы бар фактіні анықтауды сұраған арызы бойынша қозғалған азаматтық ісін қарап, соттың

А Н Ы Қ Т А Ғ А Н Ы :

Мустафина Роза сотқа арыз жолдап, онда өзі Мемлекеттік банкінің Индер бөлімшесіне еңбек кітапшасындағы №10-шы жазбаға байланысты 1979 жылы 5 наурызда №79 санды бұйрығымен осы мекеменің кассирі болып екі айға уақытша жұмысқа қабылданғанын, ал №11 жазбаға байланысты 1980 жылы 7 қаңтардағы №2 бұйрығы бойынша жұмыстан өз еркімен босатылғанын, уақытша қабылданған 2-айдың уақыты өтсе де, тұрақты жұмысқа қабылдансын деген бұйрық еңбек кітапшасында жазылмағанын, осы келіспейтін жағдайды анықтайын деп, Индер аудандық мұрағатына жолыққанында, мұрағат анықтамасында Мемлекеттік банкінің құжаттары мұрағат қорына тапсырылмағаны айтылғанын, өзінің жұмысқа кірген уақытынан Мемлекеттік банкінің Индер бөлімшесінде 1980 жылдың 7 қаңтарына дейін тұрақты жұмыс істегенін қызметтес болған Н.К.Кутхуджина, Г.З.Махметова, Ж.А.Конысова растайтынын, 05.03.1979 жыл мен 07.01.1980 жылдар арасында еңбек стажының үзілмегендігі өзінің 2015 жылдың тамыз айында зейнеткерлікке шығуына байланысты болып отырғанын айтып, осы уақыт аралығында еңбек өтілінің үзілмегендігі туралы заңдық маңызы бар фактіні анықтауды сұраған.

Сот отырысында Р.Б.Мустафина арызын қуаттап, жауабында өзі Мемлекеттік банкінің Индер бөлімшесінде 1979 жылы 5 наурызда уақытша екі айға кешкі кассаға кассир болып жұмысқа кіріп, кейін осы кассир мамандығымен 1980 жылдың 7 қаңтарына дейін тұрақты жұмыс істегенін, уақытша қабылдаған екі айдың мерзімі өтсе де еңбек кітапшасына тұрақты жұмысқа қабылданғаны жөнінде бұйрық жазылмағанын, қазір Мемлекеттік банкінің Индер бөлімшесі таратылып кеткенін, мұрағатқа мекеменің құжаттары тапсырылмағанын, 2015 жылдың тамыз айында зейнеткерлікке шығуы тиіс екенін, алайда мекеменің кадр бөлімі қызметкері еңбек кітапшасына бұйрықты дұрыс шығармауы салдарынан еңбек өтілі 20 жылға бір жылы жетпей тұрғанын айтып, өзінің 1979 жылғы 5 наурыз және 1980 жылғы 7 қаңтар аралығында Мемлекеттік банкінің Индер бөлімшесінде кешкі кассаның кассирі болып тұрақты жұмыс істегені туралы заңдық маңызы бар фактіні анықтауды сұрады.

Сот арыз беруші Р.Б.Мустафинаның түсінігін, соттағы сұралған куәлар Н.К.Кутхуджина, Г.З.Махметова, Ж.А.Конысова жауаптарын тыңдап, іс құжаттарын зерттеп, арыз төмендегі негізде қанағаттандыруға жатады деген тұжырымға келеді.

Қазақстан Республикасының АІЖК-нің 291 бабының 1 бөліміне сәйкес Сот азаматтардың немесе ұйымдардың жеке немесе мүліктік құқықтарының туындауына, өзгеруіне немесе тоқтатылуына байланысты болатын фактілерді анықтайды.

Сот отырысында арыз беруші Р.Б.Мустафинаның 1979 жылдың 5 наурызы мен 1980 жылдың 7 қаңтар айы аралығында Атырау облысы Индербор кентіндегі Мемлекеттік банкінің Индер бөлімшесінде кешкі кассада кассир мамандығымен тұрақты жұмыс істегені анықталып отыр. Бұл төмендегі дәлелдермен қуатталады.

Сот отырысында куә ретінде сұралған Н.К.Кутхуджина жауабында, өзі Мемлекеттік банкінің Индер бөлімшесінде 1979 жылдан 2004 жылға дейін күндізгі кассада кассир мамандығымен жұмыс істегенін, сол кезде 1979 жылдың наурыз айында Р.Б.Мустафина кешкі кассаның кассирі мамандығымен жұмысқа кіріп, 1980 жылдың қаңтар айына дейін түскі сағат 13-30-дан кешкі сағат 20-30 ға дейін жұмыс істегенін, мекеменің меңгерушісі К.Имангалиева өзі кадр бөлімі қызметкері болып жұмыс істегенін, оның еңбек кітапшасын дұрыс толтырмауынан біраз қызметкер, оның ішінде өзі де бар Р.Б.Мустафина сияқты сотқа арыз беріп, еңбек кітапшасының қате жазылған жерлерін дұрыстағандарын, өздері жұмыс істеген мекеме 1991 жылы тарағанын білетінін айтты.

Сот отырысында куә ретінде сұралған Ж.А.Конысова, Г.З.Махметова жауаптарында, соттағы куә Н.К.Кутхуджина жауабын қуаттап, осыған ұқсас жауаптар беріп, арыз беруші Р.Б.Мустафинаның 1979 жылдың 5 наурызы мен 1980 жылдың 7 қаңтар аралығында Мемлекеттік банкінің Индер бөлімшесінде кешкі кассада кассир мамандығымен тұрақты жұмыс істегенін айтты.

Іс құжатындағы Р.Б.Мустафинаға 07 шілде 1975 жылы берілген еңбек кітапшасының көшірмесінен оның 05.03.1979 жылғы №31 санды бұйрықпен 1979 жылғы 5 наурыздан Мемлекеттік банкінің Индер бөлімшесіне кешкі кассаға кассир мамандығымен екі айға уақытша жұмысқа қабылданып, 07.01.1980 жылғы №2 бұйрықпен 1980 жылдың 7 қаңтарында өз еркімін атқарып отырған лауазым жұмысынан босатылғаны көрінеді.

Іс құжатындағы 24.04.2015 жылғы №4-2/123 санды Индер ауданы мемлекеттік мұрағаты КМК–нің Р.Б.Мустафинаға берген мұрағаттық анықтамасынан аудандық мұрағат қорына Мемлекеттік банкінің Индер бөлімшесі құжаттары мұрағат қорына тапсырылмағаны көрінеді.

Сот отырысында куәлар Н.К.Кутхуджина, Ж.А.Конысова, Г.З.Махметова жауаптарында, өздері Мемлекеттік банкінің Индер бөлімшесінде кассир, есепші, экономист мамандықтарында жұмыс істегендерін, сол кезде Мемлекеттік банкінің Индер бөлімшесінде 1979 жылдың наурыз айы мен 1980 жылдың қаңтар айы аралығында кешкі кассада кассир мамандығымен арыз беруші Р.Б.Мустафина да жұмыс істегенін білетіндерін айтып көрсетіп отыр.

Осы негізде сот арыз беруші Р.Б.Мустафинаның 05.03.1979 жыл мен 07.01.1980 жыл аралығында Мемлекеттік банкінің Индер бөлімшесінде кешкі кассада кассир мамандығымен тұрақты қызметін атқарып, жұмыс жасағанына күмән келтірмейді.

Қазақстан Республикасының АІЖК-нің 292-бабына сәйкес сот арыз берушінің осы фактілерді куәландыратын тиісті құжаттарды өзге тәртіппен алуы мүмкін болмаған жағдайда, не жоғалған құжаттарды қалпына келтіруі мүмкін емес болған кезінде ғана заңдық маңызы бар фактілерді анықтайды.

Арыз беруші Р.Б.Мустафина жұмыс жасаған мекеме Мемлекеттік банкінің Индер бөлімшесі 1991 жылы тараған, сондықтан еңбек кітапшасындағы қате жазбаларды дұрыстау мүмкін болмай отыр.

Арыз беруші Р.Б.Мустафинаға осы жылдары Мемлекеттік банкінің Индер бөлімшесінде кешкі кассада кассир мамандығымен тұрақты қызмет жасаған еңбек өтілін анықтау оның зейнеткер жасына шығуына байланысты, заңдық маңызы бар факті болып отыр.

Сондықтан сот арыз қанағаттандырылуға жатады деп есептейді.

Жоғарыдағылар негізінде және Қазақстан Республикасының АІЖК-нің 291-295 баптарын басшылыққа алып, сот

Ш Е Ш І М Е Т Т І :

Мустафина Роза Баянгалиевнаның еңбек өтілінің үзілмегендігі туралы заңдық маңызы бар фактіні анықтауды сұраған арызы қанағаттандырылсын.

Мустафина Роза Баянгалиевнаның 1979 жылғы 05 наурыз бен 1980 жылғы 07 қаңтар айлары аралығында Атырау облысы Индер ауданы Индербор кентінде орналасқан Мемлекеттік банкінің Индер бөлімшесінде кешкі кассада кассир мамандығымен тұрақты жұмыс жасағаны жөніндегі заңдық маңызы бар факті анықталсын.

Шешімге шағым немесе наразылық Қазақстан Республикасының Азаматтық іс жүргізу кодексінің 334, 335 баптарының талаптарына сәйкес, сот шығарған шешімнің көшірмелері тапсырылған күннен бастап он бес күн ішінде Индер аудандық соты арқылы Атырау облыстық сотының апелляциялық сот алқасына берілуі (келтірілуі) мүмкін.

Судья: Құспанов Ә.И.

Көшірме дұрыс.

Судья: Құспанов Ә.И.

Анықтама**:** Шешім заңды күшіне енбеген – 18 маусым 2015 жыл.

Судья: Құспанов Ә.И.

Анықтама: Шешім заңды күшіне «\_\_\_\_\_» \_\_\_\_\_\_ 2015 жылы енді.

Судья: Құспанов Ә.И.